CDS बिपिन रावत के हेलिकॉप्टर क्रैश की लेटेस्ट Video, देखें घटनास्थल के हालात
सीडीएस जनरल रावत ऊंटी के वेलिंगटन में आयोजित एक कार्यक्रम में लेक्चर देकर लौट रहे थे। ऊंटी वेंलिगटन में आर्म्ड फोर्सेज का कॉलेज है।
नई दिल्ली: चीफ ऑफ डिफेंस स्टाफ (CDS) बिपिन रावत और उनकी पत्नी सहित सेना के अधिकारियों को ले जा रहा वायुसेना का हेलिकॉप्टर Mi-17V5 तमिलनाडु के कुन्नूर में क्रैश हो गया है। हेलिकॉप्टर कुन्नूर के नीलगिरी इलाके में क्रैश हुआ है। बताया जा रहा है कि शायद मौसम की खराबी और बादल की वजह से हेलिकॉप्टर के पायलट सही अनुमान लगाने से चूक गए और इसी कारण यह हादसा हो गया।सीडीएस जनरल रावत ऊंटी के वेलिंगटन में आयोजित एक कार्यक्रम में लेक्चर देकर लौट रहे थे। ऊंटी वेंलिगटन में आर्म्ड फोर्सेज का कॉलेज है। ऊंटी से लौटते वक्त ही हेलिकॉप्टर क्रैश हो गया, जिसके बाद हेलिकॉप्टर से आग की लपटें उठने लगी और घटनास्थल पर सबसे पहले स्थानीय लोग पहुंचे। स्थानीय लोगों ने राहत और बचाव का काम शुरू किया। मौके से कई शव बरामद किए जा चुके हैं।हादसे के बारे में जानकारी मिलने के बाद दिल्ली में हलचल तेज हो गई। एयरफोर्स ने मामले की जांच के आदेश दे दिए हैं। वहीं, दूसरे ओर रक्षा मंत्री राजनाथ सिंह करीब 3.40 मिनट पर CDS बिपिन रावत के परिवार से मिलने उनके दिल्ली स्थित आवास पर पहुंचे और मुलाकात की। बता दें कि बिपिन रावत की दो बेटियां हैं। हालांकि, दोनों बेटियां इस वक्त दिल्ली आवास पर मौजूद थीं या नहीं, इसे लेकर फिलहाल कोई जानकारी सामने नहीं आई है।जानकारी के मुताबिक, हेलिकॉप्टर में सीडीएस बिपिन रावत, उनकी पत्नी और सेना के सीनियर अधिकारियों सहित कुल 14 लोग सवार थे, जिनमें 11 लोगों के शव बरामद किए जा चुके हैं जबकि बिपिन रावत के बारे में यह जानकारी सामने आई है कि उन्हें अस्पताल में भर्ती कराया गया है, जहां उनकी हालत नाजुक बनी हुई है।बताया जा रहा है कि सीडीएस रावत के अलावा हेलिकॉप्टर में उनकी पत्नी मधुलिका रावत, ब्रिगेडियर एलएस लिड्डर, लेफ्टिनेंट कर्नल हरजिंदर सिंह, गुरसेवक सिंह, जितेंद्र कुमार, विवेक कुमार, बी साई तेजा और हवलदार सतपाल सवार थे।